La Bibia piemontèisa/Testament Vej/Proverbi/Proverbi 5


Provèrbi

5

La fomna sedutriss 

Fieul mè car! Fà ‘tension a mia sapiensa, dà dl’orija ai mè savi consèj, antlora ti ‘t podras  mostré ‘d discression e da toa boca a seurtiran còse sensà.

Ij làver ëd la sedutriss a san d’amel, soe paròle a viro bin tanme ‘d roe bin olià, ma a la fin as arvelo mère com ël tòssi e pì filà che na spa a taj dobi. Ij sò pé a coro lest anvers la mòrt, ij sò pass a men-o drit a la tomba. Ël senté ch’a pòrta a  la vita, chila a va gnanca a sërchelo. A va anans com a ven a ven: as n’anteressa pa.

Për conseguensa, fieuj, steme a sente; pense pa ch’ij mè consèj a sio ‘d tròp e ch’as peuda sganfeje. Sté bin lontan da na fomna parèj; avzineve gnanca a la pòrta ‘d soa ca. Andé con un-a parèj at farìa mach perde tò onor e it përdries, për motiv ëd gent sensa pietà, tut lòn ch’it l’has vagnà ant la vita. Dij strangé a dvorerìo ij tò beni e cheidun d’àutr a ‘ndrìa a gòde ‘l frut ëd tò travaj.  E a la fin ëd toa vita, mentre che tò còrp a l’é consumà da la maladìa, it ëstarìe mach lì regretos a pioré. It dirìe: “Antlora i l’avìa an ghignon ij rimprocc: s’i l’avèissa bin dàit da ment a j’avertiment!. Përchè i l’hai pa scotà la vos dij mè magìster nì i l’hai fàit cas a lòn ch’am mostravo? I son rivà an sla broa dla pì granda rovin-a e adess, dë 'dnans a tuta la comunità, i l’hai da portene l’onta!”.

La benedission ëd na bon-a fomna 

Bèiv l’eva dla toa sisterna, l’eva ch’a sgorga da tò poss. Avrìa-la da sgheiresse l’eva ‘d toa sorgiss? Avrìa-la da perd-se fòra për le stra l’eva dij tò torent? Che cola eva a sia mach për ti: a l’é pa da spartì con dij foresté. Che toa sorgiss a sia benedìa! Che ti ‘t peuda arlegrete dla fomna ch’it l’has marià quand ch’it j’ere giovo. Ch’a sìa për ti na serviòta amabil, na sërbiata grassiosa; che soe pupe at sodisfo sèmper; che sèmper ti ‘t sia cheuit d’amor për chila. Perchè dovries-to fete anciarmé da na fomna adultera? Përchè l’avrìes-to da casché ant ij brass ëd na strangera? J’euj ëd Nosgnor a bèico sèmper lòn ch’i foma; Nosgnor a conòss tùit ij nòst pass. Ij përvers a saran antrapà da soe colpe ‘d lor midéme e a tomberan an la tràpola dij sò pëccà. A meuireran përchè a san pa dominesse; soa stupidità ‘d lor a-j farà vnì ciapà tanme ‘d pèss.

Nòte 

Bibia
Testament Vej
Proverbi